XII Riigikogu

XII Riigikogu oli Riigikogu 12. koosseis, mille valis Eesti kodanikkond 2011. aasta Riigikogu valimistel 6. märtsil 2011. XII Riigikogu avaistung toimus 4. aprillil 2011 ja viimane istung 19. veebruaril 2015. Selle aja jooksul võttis Riigikogu vastu 623 õigusakti, sealhulgas 477 seadust, 143 otsust ja 3 avaldust.

Riigikokku kandideeris 789 inimest. 9 erakonna üles seatud nimekirjades kandideeris 757 inimest ja 32 inimest kandideeris üksikkandidaadina.

Riigikokku saamiseks Riigikogu valimise seadusega ettenähtud viie protsendi künnise ületas neli erakonda – Eesti Reformierakond, Eesti Keskerakond, Isamaa ja Res Publica Liit ning Sotsiaaldemokraatlik Erakond.

Kõige enam kogusid hääli Eesti Reformierakond, kes sai 164 255 häält (28,6%) ja sai 33 kohta ning Eesti Keskerakond, kes kogus 134 124 häält (23,3%) ja sai 26 kohta.

Künnist ei ületanud Erakond Eestimaa Rohelised, Eestimaa Rahvaliit, Eesti Iseseisvuspartei, Erakond Eesti Kristlikud Demokraadid ja Vene Erakond Eestis.

2011. aasta Riigikogu valimiste tulemused

Valituks osutunud XII Riigikogu liikmed 
Valimiskünnise ületas neli erakonda, ükski üksikkandidaat Riigikokku ei pääsenud.

Eesti Reformierakond 
Eesti Reformierakonna nimekirjast valiti Riigikokku 33 liiget:
Andrus Ansip, Urmas Paet, Kaja Kallas, Keit Pentus, Urmas Kruuse, Taavi Rõivas, Igor Gräzin, Jürgen Ligi, Valdo Randpere, Rein Lang, Hanno Pevkur, Jaanus Tamkivi, Urve Tiidus, Urmas Klaas, Väino Linde, Rait Maruste, Laine Randjärv, Kristiina Ojuland, Kristen Michal, Lauri Luik, Mati Raidma, Aivar Sõerd, Tarmo Leinatamm, Kalle Palling, Kalle Jents, Jüri Jaanson, Aare Heinvee, Meelis Mälberg, Tõnis Kõiv, Peep Aru, Remo Holsmer, Arto Aas, Kalev Lillo.

Eesti Keskerakond 
Eesti Keskerakonna nimekirjast valiti Riigikokku 26 liiget:
Edgar Savisaar, Jüri Ratas, Mihhail Stalnuhhin, Deniss Boroditš, Yana Toom, Kadri Simson, Valeri Korb, Marika Tuus, Eldar Efendijev, Heimar Lenk, Vladimir Velman, Mailis Reps, Kalle Laanet, Olga Sõtnik, Aadu Must, Inara Luigas, Enn Eesmaa, Lembit Kaljuvee, Aivar Riisalu, Peeter Võsa, Viktor Vassiljev, Rainer Vakra, Mihhail Kõlvart, Ester Tuiksoo, Priit Toobal, Kalev Kallo.

Isamaa ja Res Publica Liit 
Isamaa ja Res Publica Liidu nimekirjast valiti Riigikokku 23 liiget:
Mart Laar, Jaak Aaviksoo, Helir-Valdor Seeder, Tõnis Lukas, Ene Ergma, Erki Nool, Marko Pomerants, Juhan Parts, Marko Mihkelson, Ken-Marti Vaher, Urmas Reinsalu, Andres Herkel, Toomas Tõniste, Kaia Iva, Aivar Kokk, Annely Akkermann, Margus Tsahkna, Priit Sibul, Tõnis Palts, Siim Valmar Kiisler, Sven Sester, Reet Roos, Indrek Raudne.

Sotsiaaldemokraatlik Erakond 
Sotsiaaldemokraatliku Erakonna nimekirjast valiti Riigikokku 19 liiget:
Peeter Kreitzberg, Sven Mikser, Eiki Nestor, Ivari Padar, Heljo Pikhof, Indrek Saar, 
Urve Palo, Andres Anvelt, Jaan Õunapuu, Kalvi Kõva, Marianne Mikko, Neeme Suur, Rannar Vassiljev, Helmen Kütt, Jevgeni Ossinovski, Kalev Kotkas, Jaak Allik, Karel Rüütli, Kajar Lember.

Muudatused Riigikogu ja fraktsioonide koosseisus
1. aprill 2011: lähtudes valituks osutunute tagasiastumisavaldustest otsustas valimiskomisjon, et Ivari Padari asemel asub riigikogu liikmeks Rein Randver, Urmas Kruuse asemel Margus Hanson, Kristiina Ojulandi asemel Rein Aidma ja Edgar Savisaare asemel Lauri Laasi.
6. aprill: Riigikogu juhatuse otsusega said seoses Riigikogu liikmete Jaak Aaviksoo, Andrus Ansipi, Siim Valmar Kiisleri, Mart Laari, Rein Langi, Jürgen Ligi, Kristen Michali, Urmas Paeti, Juhan Partsi, Keit Pentuse, Hanno Pevkuri, Helir-Valdor Seederi ja Ken-Marti Vaheri volituste peatumisega nende nimetamise tõttu Vabariigi Valitsuse liikmeteks Riigikogu liikmeteks asendusliikmed Ülo Tulik, Andre Sepp, Peeter Laurson, Andrus Saare, Andrei Korobeinik, Tõnu Juul, Imre Sooäär, Raivo Järvi, Juku-Kalle Raid, Ülle Rajasalu, Einar Vallbaum, Siim Kabrits ja Liisa-Ly Pakosta.
7. aprill: Ülle Rajasalu tagasiastumisega seoses sai Riigikogu liikmeks asendusliige Maret Maripuu ja Riigikogu liikme Einar Vallbaumi tagasiastumisega seoses asendusliige Paul-Eerik Rummo.
8. aprill: Mihhail Kõlvarti volituste lõppemisega tema nimetamise tõttu Tallinna linnavalitsuse liikmeks asus Riigikogu liikmeks asendusliige Tarmo Tamm, kes andis ametivande Riigikogu ees 11. aprillil.
Seoses Riigikogu liikme Peeter Kreitzbergi volituste lõppemisega tema surma tõttu asus vastavalt Riigikogu juhatuse otsusele alates 4. novembrist Riigikogu liikmeks asendusliige Mart Meri.
14. november: Ajutise töövõimetuse tõttu saadikuvolitused kolmeks kuuks peatanud Kaja Kallast asendas Terje Trei.
6. detsember: Indrek Raudse tagasiastumisega seoses sai Riigikogu liikmeks asendusliige Andres Jalak.
20. märts 2012: Kalle Laanet lahkus Keskerakonna fraktsioonist.
9. aprill 2012: Deniss Boroditš, Lembit Kaljuvee, Inara Luigas ja Rainer Vakra lahkusid Keskerakonna fraktsioonist.
12. mai 2012: kaitseministri kohalt lahkumise tõttu taastusid Mart Laari Riigikogu liikme volitused. Riigikogust lahkus tema asendusliige Andrus Saare.
14. mai 2012: kaitseministri kohale asumise tõttu volitused peatanud Urmas Reinsalu asendusliikmeks sai Mart Nutt.
19. juuni 2012: Seoses Riigikogu liikme Raivo Järvi volituste lõppemisega tema surma tõttu sai vastavalt Riigikogu juhatuse otsusele Riigikogu liikmeks asendusliige Kalev Kallemets.
2. juuli 2012: Seoses Riigikogu liikme Kaja Kallase volituste taastumisega lahkus Riigikogust Kalev Kallemets. Kaja Kallase asendusliige Terje Trei jätkas tööd Riigikogus Raivo Järvi asendusliikmena.
10. detsember 2012: Seoses Kristen Michali volituste taastumisega lahkus Riigikogust Terje Trei.
12. detsember 2012: sotsiaalministri kohale asunud Taavi Rõivase asendusliikmeks sai Tiina Lokk-Tramberg.
22. jaanuar 2013: Eesti Rahva Muuseumi direktoriks saanud Tõnis Lukase asendusliikmeks sai pärast Mihhail Lotmani loobumist Kaja Kreisman.
15. märts 2013: lapsepuhkusele läinud Urve Palo asendusliikmeks sai Tiit Tammsaar.
13. juuni 2013: seoses Mart Laari nimetamisega Eesti Panga Nõukogu esimeheks sai asendusliikmeks Andrus Saare.
16. juuni 2013: seoses Urve Palo volituste taastamisega lahkus Riigikogust Tiit Tammsaar.
31. oktoober 2013: Tartu Linnavolikogu liikmeks asunud Aadu Musta asemel sai asendusliikmeks Urbo Vaarmann.
13. november 2013: Tartu abilinnapeaks asunud Kajar Lemberi asemel sai asendusliikmeks Jüri Morozov.
 5. detsember 2013: kultuuriministri kohale asunud  Urve Tiiduse asemel asus Riigikogu liikmeks Tarmo Mänd. Seoses Rein Langi tagasi astumisega kultuuriministri kohalt, jätkas ta tööd Riigikogu liikmena. Seoses Rein Langi volituste taastumisega peatusid asendusliikme Andrei Korobeiniku volitused.
 9. detsember 2013: Andres Herkel lahkus Isamaa ja Res Publica Liidu fraktsioonist.
 13. jaanuar 2014: lapsepuhkusele läinud Reet Roosi asendusliikmeks sai Lauri Vahtre.
 27. märts 2014: seoses Andres Anvelti, Helmen Küti, Sven Mikseri, Jevgeni Ossinovski ja Urve Palo volituste peatumisega nende nimetamise tõttu Vabariigi Valitsuse liikmeteks asusid Riigikogu liikmeteks Barbi-Jenny Pilvre-Storgard, Katrin Saks, Kairit Pihlak, Etti Kagarov ja Tiit Tammsaar. Seoses Jaak Aaviksoo, Andrus Ansipi, Siim Valmar Kiisleri, Juhan Partsi, Urmas Reinsalu, Helir-Valdor Seederi ja Ken-Marti Vaheri Riigikogu liikme volituste taastumisega lahkusid Riigikogust Ülo Tulik, Andre Sepp, Kaja Kreisman, Juku-Kalle Raid, Mart Nutt, Andres Jalak ja Siim Kabrits.
 28. märts 2014: seoses Katrin Saksa ja Kairit Pihlaku tagasi astumisega said Riigikogu liikmeteks Tatjana Jaanson ja Maimu Berg.
 9. aprill 2014: seoses Urmas Klaasi kinnitamisega Tartu linnapeaks sai tema asendusliikmeks Aivar Rosenberg.
 18. juuni 2014: seoses Andrus Ansipi ja Kaja Kallase lahkumisega Euroopa Parlamenti said nende asendusliikmeteks Andre Sepp ja Kalev Kallemets.
 20. juuni 2014: seoses Yana Toomi lahkumisega Euroopa Parlamenti sai tema asendusliikmeks Mihhail Korb.
 1. juulil 2014: seoses Ester Tuiksoo süüdimõistva kohtuotsuse jõustumisega sai riigikogu liikmeks Siret Kotka.
 14. oktoober 2014: seoses Tarmo Leinatamme surmaga 13. oktoobril sai 15. oktoobril tema asemel riigikogu liikmeks Innar Mäesalu.
 4. november 2014: seoses Jürgen Ligi lahkumisega rahandusministri ametist taastas ta oma volitused XII Riigikogu liikmena. Tema asendusliikme Tõnu Juuli volitused Riigikogu liikmena lõppesid seetõttu eelmisel päeval, 3. novembril 2014.
 17. novembril 2014: keskkonnaministri kohale asunud Mati Raidma asendusliikmeks sai Tartu maavanem Reno Laidre.
 18. november 2014: seoses Reno Laidre tagasiastumisega sai tema asemel Riigikogu liikmeks 19. novembril 2014 Kalmer Lain.

Viited

Välislingid 

XII Riigikogu koosseis Riigikogu kodulehel